SCC เล็งขายหุ้น “สยามสเตบิไลเซอร์สฯ” ให้บริษัทญี่ปุ่น รับรายได้ 178 ลบ. จ่อชงผถห.1ส.ค.นี้
SCC จ่อชงผถห.ขายหุ้นทั้งหมดใน"สยามสเตบิไลเซอร์ส แอนด์ เคมิคอลส์" มูลค่า 178 ลบ. พร้อมรับกำไร 38 ลบ. ใน Q3/61
27 มิ.ย. 2561

บริษัท ปูนซิเมนต์ไทย จำกัด (มหาชน) หรือ SCC ระบุว่า บริษัท ไทยพลาสติกและเคมีภัณฑ์ จำกัด (มหาชน) หรือ TPC ซึ่งเป็นบริษัทย่อยของ SCC ในธุรกิจเคมิคอลส์ ได้บรรลุข้อตกลงในการจะขายหุ้นที่ถืออยู่ทั้งหมดร้อยละ 60 ในบริษัท สยามสเตบิไลเซอร์ส แอนด์ เคมิคอลส์ จำกัด (SSC) ให้กับ Sakai Chemical Industry Co., Ltd. (SCI) โดยการขายหุ้นดังกล่าวมีเงื่อนไขว่า TPC ต้องได้รับอนุมัติจากที่ประชุมผู้ถือหุ้นของ TPC ซึ่งมีกำหนดจะจัดขึ้นในวันที่ 1 สิงหาคม 2561
ทั้งนี้ คาดว่าการขายหุ้นดังกล่าวจะเสร็จสิ้นในไตรมาสที่ 3 ของปี 2561 โดย TPC จะมีรายรับจากการขายหุ้น 5.4 ล้านดอลลาร์สหรัฐ หรือประมาณ 178 ล้านบาท และมีกำไรสุทธิหลังหักภาษีจากรายการที่ไม่เกิดขึ้นเป็นประจำ (Non-recurring after tax gain) ประมาณ 38 ล้านบาท
อนึ่ง SSC เป็นผู้ผลิตสารให้ความอยู่ตัวกับการขึ้นรูปวัสดุ PVC มีโรงงานตั้งอยู่ ณ จังหวัดระยอง ทั้งนี้ ในปี 2560 SSC มียอดขายประมาณ 574 ล้านบาท และมีสินทรัพย์ประมาณ 305 ล้านบาท
ขณะที่ TPC เป็นผู้ผลิตสินค้า PVC แบบบครบวงจร โดยมีการดำเนินงานอยู่ทั่วภูมิภาคอาเซียน และเป็นบริษัทย่อยในธุรกิจเคมิคอลส์ที่ SCC ถือหุ้นทางอ้อม ส่วน SCI เป็นผู้ผลิตสารให้ความอยู่ตัวกับการขึ้นรูปวัสดุ PVC ชั้นนำในประเทศญี่ปุ่น รวมทั้งเป็นผู้จำหน่าย ผลิตภัณฑ์เคมีภัณฑ์หลากหลายชนิด
นอกจากนี้ SCC ยังแจ้งด้วยว่าได้เปลี่ยนแปลงชื่อตำแหน่งผู้บริหารระดับสูงเพื่อให้สอดคล้องกับการเปลี่ยนชื่อเรียกของกลุ่มธุรกิจ โดยผู้บริหารระดับสูงทุกคนยังคงมีหน้าที่ความรับผิดชอบเหมือนเดิม โดยการเปลี่ยนแปลงชื่อตำแหน่งดังกล่าวมีผลตั้งแต่วันที่ 1 กรกฎาคม 2561
